Š. Kužma, poslanec: (2009-02-03):
My si musíme uvedomiť, že z tejto krízy by malo byť aj niekoľko poučení. To prvé je jasné, že zlyhala taká tichá orientácia vlády na Rusko. Tá sa asi najciteľnejšie prejavila, keď v spore medzi Poľskom a Čechmi na jednej strane a Ruskom o radary sa náš predseda vlády postavil jasne na stranu Ruska aj za cenu pobúrenia týchto partnerov, čo jasne dávali najavo. Snáď bola snaha zabezpečiť určité istoty v oblasti energetickej bezpečnosti pre túto krajinu, ale toto absolútne zlyhalo. Rusi sa nám odvďačili tak, že keď sa dostali do sporu s Ukrajinou, bez zaváhania nás použili ako rukojemníkov. Vyhovárať sa na Ukrajinu neobstojí, my, keby sme mali nejaký spor s Čechmi, predsa nemôžeme zastaviť zmluvné dodávky do Nemecka. To je už úplný nezmysel. Druhým poučením, ktoré sa ukázalo, že bola správna privatizácia SPP, získali sme veľmi silných partnerov, ktorí podobne ako Česi nám prišli na pomoc v ťažkých chvíľach a dostali sme plyn práve od našich spoločníkov v SPP od Gas de France a Ruhrgas. Hovoriť o tom, že to bol i tak ruský plyn, bolo len snáď zachraňovanie proruskej politiky, lebo vôbec nie je podstatné, kto auto vyrobí, keď si ho požičiavam, ale kto ho kúpil a mne požičal, hej. Čiže nie je vôbec podstatné skade pôvodne ten plyn bol, ale od koho sme ho dostali. Tretím poučením je, že vrcholní predstavitelia štátu musia zodpovedne vystupovať aj vtedy, keď nevedia, čo povedať. Pán minister, vy ste toľkokrát za sebou, dá sa povedať, skoro každý deň, prišli s iným údajom, koľko plynu nám ostáva, že asi bolo lepšie, keď ste nemali presné informácie z nejakého dôvodu, mlčať, lebo to len zneisťovalo všetky subjekty na trhu. (Reakcia ministra.) Áno, ale asi bolo lepšie mlčať. (Reakcia ministra.) Neprotestujem, lepšie bolo asi mlčať v tomto prípade. Nešťastným bolo aj vystúpenie predsedu vlády, kde sa mohutne bil do pŕs, že spustí atómovú elektráreň v Jaslovských Bohuniciach, kde dokonca povedal, a povedal jasne, že ju spustí, aj keby sa obnovili dodávky plynu, čiže obnovenie plynu nie je dôvod na nespustenie. Myslím si, že sme narobili veľa kriku a nakoniec sme tu elektráreň nespustili. I keď hovorím, obnovenie dodávok podľa predsedu vlády nebolo dôvodom. On sám to povedal, pevne verím, že neklamal. Asi bolo lepšie to mať pripravené, nenarobiť krik, nepobúriť zbytočne susedov, nenarobiť rozruch, a keby k tomu došlo, tak skutočne to urobiť ako opačne. Narobiť krik, zožať všetky negatíva a nakoniec nemať ani tú elektrinu. Štvrtým poučením je, samozrejme, že tá kríza môže nastať kedykoľvek, lebo títo dvaja partneri na východ od nás ukázali, že nemajú problém takto postupovať a zobrať si za rukojemníkov kohokoľvek, aby si riešili svoje problémy, preto je potrebné jednoznačne diverzifikovať naše zdroje. V tomto ohľade ešte jedno poučenie pre nás, čo žijeme na východnom Slovensku, sa ukázalo, že za situácie, kedy v zásobníkoch by ešte bolo pomerne dosť plynu a západné Slovensko by nebolo ohrozené, tak východ už by bol bez plynu. Preto očakávam, pán minister, že urobíte aj opatrenia – a tých možností je niekoľko, ja ich tu teraz nebudem hovoriť, ale sú známe –, aby sa nemohla táto situácia na východnom Slovensku zopakovať. Čiže určite treba urobiť aj opatrenia špeciálne k tomu, aby sa zabránilo tomuto problému východného Slovenska. No a ešte nemôžem nespomenúť jedno veľmi nekorektné vystúpenie od vás, pán minister, keď ste povedali, že táto kríza by nebola, keby naša vláda nesprivatizovala zásobníky. Nebudem polemizovať, hovorilo sa tam aj o zásobníkoch. Nebudem polemizovať o tom, že či by bola, alebo nebola, lebo problém bolo neovládanie zásobníkov, nie samotného SPP, to aj sami priznávate, aj teraz robíte všetko o zásobníkoch, nie o SPP, tak mi aspoň nehovorte, že ste za problém nebrali zásobníky. Viete veľmi dobre, že sme to neboli my, kto to dal do privatizácie, že to bola vaša koalícia, a nebudem s vami ja teraz polemizovať, či to spôsobilo problém, alebo nie, ale v prípade, že máte pravdu a toto bol problém... (Prerušenie vystúpenia predsedajúcim.)